Jong man se liggaam op skoolterrein gevindArgieffoto: Kent Williamson Die liggaam van ŉ jong man is Maandag vroegoggend op die terrein van ŉ skool in Heidedal in Bloemfontein in die Vrystaat aangetref. Sers. Ikobeng Hlubi, woordvoerder van die polisie, het gesê die liggaam van ŉ man (22) is vanoggend omstreeks 04:00 op die skoolterrein van die Joe Solomon Primêre Skool in die stad deur ŉ veiligheidswag aangetref. Die slagoffer het ŉ steekwond aan sy regteroog opgedoen. Volgens Hlubi het getuies gesien hoe die slagoffer deur twee mans in ŉ kombi gejaag word. Hy het glo oor die skool se heining gespring waarna hy later op die skoolterrein aan sy besering beswyk het. ŉ Verdagte (38) is sedertdien by ŉ plaaslike hospitaal in hegtenis geneem in verband met die voorval. Die verdagte is glo gedurende die jaagtog beseer en het steke ontvang toe hy deur polisie vasgetrek is. Hlubi kon nie in dié stadium meer inligting rakende die voorval verskaf nie.